Nariadenie Komisie (ES) č. 1686/2003
z 25. septembra 2003,
ktorým sa menia a dopĺňajú prílohy k nariadeniu Rady (ES) č. 2501/2001 uplatňujúcemu systém všeobecných colných preferencií na obdobie od 1. januára 2002 do 31. decembra 2004
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2501/2001 z 10. decembra 2001, ktorým sa uplatňuje systém všeobecných colných preferencií na obdobie od 1. januára 2002 do 31. decembra 2004 [1], naposledy zmenené a doplnené nariadením (ES) č. 814/2003 [2], najmä na jeho článok 35,
keďže:
(1) Článok 35 nariadenia (ES) č. 2501/2001 ustanovuje postup aktualizácie príloh k nariadeniu tak, aby sa zohľadnili zmeny a doplnky kombinovanej nomenklatúry alebo zmeny v medzinárodnom postavení alebo klasifikácií krajín alebo území.
(2) Nariadenie Komisie (ES) č. 1779/2002 zo 4. októbra 2002 o nomenklatúre krajín a území pre štatistiku zahraničného obchodu spoločenstva a štatistiku obchodu medzi členskými štátmi [3] obsahuje údaje, ktoré majú vplyv na zoznam v prílohe I k nariadeniu (ES) č. 2501/2001. Nariadenie Komisie (ES) č. 1832/2002 z 1. augusta 2002, ktorým sa mení a dopĺňa príloha I k nariadeniu Rady (EHS) č. 2658/87 o tarifnej a štatistickej nomenklatúre a Spoločnom colnom sadzobníku [4], obsahuje údaje, ktoré majú vplyv na zoznam v prílohe IV k nariadeniu (ES) č. 2501/2001. Tieto nariadenia nadobudli účinnosť 1. januára 2003.
(3) Zoznamy v prílohách I a IV k nariadeniu (ES) č. 2501/2001 by sa preto mali zmeniť a doplniť v uvedenom zmysle s účinnosťou od 1. januára 2003.
(4) Opatrenia ustanovené v tomto nariadení sú v súlade so stanoviskom Výboru pre systém všeobecných colných preferencií,
PRIJALA TOTO NARIADENIE:
Článok 1
Prílohy I a IV k nariadeniu (ES) č. 2501/2001 sa menia a dopĺňajú v súlade s prílohou k tomuto nariadeniu.
Článok 2
Toto nariadenie nadobúda účinnosť tretí deň odo dňa jeho uverejnenia v Úradnom vestníku Európskej únie.
Bude sa uplatňovať od 1. januára 2003.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 25. septembra 2003